**Наурыз мейрамы -Жылымдыда**

 Наурыз айы-бүкіл табиғат оянатын тіршіліктің бастауы. Бұл күні ата-әжелеріміз үй-үйді аралап, наурыз көжеден дәм татқан. Халқымыз өсіп-өнсін деген ниетпен тал еккен. Бір-біріне жақсы тілектер айтқан. Осындай жақсы игі істі қолға ала отырып, Жылымды ауылының тұрғындары да наурыз мерекесін атап өтті. 20-наурыз күні Жылымды негізгі мектебінде «Қош келдің ,Әз наурыз» атты мерекелік іс –шара өтті. Мектеп оқушылары дайындық тобы мен 5-сынып «Ыбырай», 1-7 сыныптар «Абай», 2-9 сыныптар «Мұқағали» , 3-6 сыныптар «Шоқан», 4-8 сыныптар «Мұхтар» ауылдары болып бөлініп сайысқа түсті. Сайысты әділ бағалауға мектеп басшысы Нариман Жылқыбай, ауыл тұрғындарының ішінен Алтынай Тұрғанбаева және математика пәнінің мұғалімі Әлия Омарова тағайындалды. Сайыс 5-кезеңнен тұрды. 1-кезең таныстыру: бұл кезеңде әр ауыл ақын жазушының өмірі мен шығармашылығын видео, слайд, өлең шумақтар арқылы таныстырды. 2-кезеңде наурыз мейрамына байланысты әсем әндер шырқалды. 3-кезеңде нақышына келтірілген қазақ халқының мың бұралған билері биленді. 4-кезеңде әр ауыл салт дәстүрден көріністер көрсетті. 5-кезеңде рухани жаңғыру көрмесіне орай ұйымдастырылған сайыс өтті. Әр ауыл өз қолдарымен жасалған бұйымдарын көрме төріне ұсынды. Сайыс соғында жеңімпаз сыныптар мақтау қағаздарына ие болды. І-орынды «Мұқағали», ІІ-орынды «Шоқан», ІІІ-орынды «Абай» ауылы иеленді. Концерттік бағдарламадан кейін барлық жиналған қауым спорт бөлмесінде тігілген киіз үйлерге ас ішуге жайғасты. Ас мәзірін ұйымдастыруға жеке кәсіпкер А.В.Ерохин көмек көрсетті. Бұл іс-шараға ауыл әкімі Оралбек Бекишовте келіп қатысты. Әр ауылдың оқушыларының ата –аналары дайындаған наурызкөжеден дәм татылды. Жиналған қауымға ақсақал Сейілхан Мейрамов атамыз ақ батасын берді. Келіп қатысқан ауыл тұрғандар мен қонақтары мектеп әкімшілігі мен ұйымдастырушылар тәрбие ісінің меңгерушісі Гүлдана Шоматова мен аға тәлімгер Аягөз Жетпісбаеваға және барша ұстаздарға ризашылықтарын білдірді. Оқушыларға талмас талап, сабақта алда болуларын тіледі. Тамаша көңіл –күймен үйлеріне тарқасты.

**Жылымды негізгі мектебі**

**Бастауыш сынып мұғалімі**

**Арай Сактаганова**